REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06–2/546-21

15. decembar 2021. godine

B e o g r a d

ZAPISNIK

SA 49. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 15. DECEMBRA 2021. GODINE

 Sednica je počela u 15,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

 Sednici su prisustvovali članovi Odbora: Veroljub Matić, Branimir Spasić, Luka Kebara, Ivana Nikolić, Miroslav Kondić, Nebojša Bakarec, Marina Raguš i Branimir Jovanović.

 Sednici su prisustvovali zamenici članova Odbora: Dijana Radović, zamenik Đorđa Milićevića, člana Odbora i Nina Pavićević, zamenik Uglješe Markovića, člana Odbora.

 Sednici nisu prisustvovali članovi Odbora: Adam Šukalo, Dragana Barišić, Darko Laketić, Sandra Božić, Đorđe Milićević, Uglješa Marković, Mira Petrović i Šaip Kamberi.

 Na predlog predsednika, Odbor je jednoglasno utvrdio sledeći:

D n e v n i r e d:

- usvajanje zapisnika sa 47. i 48. sednice Odbora -

 1. Donošenje odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine;

 2. Razmatranje Inicijative Ministarstva kulture i informisanja za izmenu i dopunu Odluke o visini naknade za rad u Nacionalnom savetu za kulturu (21 broj: 120-2264/21 od 8. decembra 2021. godine);

3. Utvrđivanje spiska nalepnica za parkiranje A-I i A-II.

 Pre prelaska na rad po utvrđenom dnevnom redu, predsednik Odbora je predložio da se usvoje zapisnici sa 47. i 48. sednice Odbora. Odbor je većinom glasova, bez primedbi, usvojio zapisnike sa 47. i 48. sednice Odbora.

**PRVA TAČKA DNEVNOG REDA:** Donošenje odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine.

Članom 3. stav 2. Zakona o platama u državnim organima i javnim službama propisano je da osnovicu za obračun i isplatu plata za predsednika Republike, narodne poslanike i imenovana lica u službama predsednika Republike i Narodne skupštine utvrđuje Administrativni odbor, ukazao je predsednik Odbora.

Odredbom člana 27e st. 60. Zakona o budžetskom sistemu propisano je da će se u 2022. godini, ostalim zaposlenima kod korisnika budžetskih sredstava, plate povećati za 7%. počev od plate za januar 2022. godine, a iznos osnovice je dostavilo Odeljenje za finansije, naveo je predsednik Odbora.

Odbor je na predlog predsednika jednoglasno usvojio Predlog odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine:

- za obračun i isplatu plate za predsednika Republike i narodne poslanike, u neto iznosu od 10.826,25 dinara, sa pripadajućim porezom i doprinosom za obavezno socijalno osiguranje, počev od obračuna i isplate plate za januar 2022. godine, a za obračun i isplatu plata za imenovana lica u Službi predsednika Republike i imenovanih lica u Službi Narodne skupštine, u neto iznosu od 3.681,29 dinara, sa pripadajućim porezom i doprinosom za obavezno socijalno osiguranje, počev od obračuna i isplate plate za januar 2022. godine.

**DRUGA TAČKA DNEVNOG REDA:** Razmatranje Inicijative Ministarstva kulture i informisanja za izmenu i dopunu Odluke o visini naknade za rad u Nacionalnom savetu za kulturu

Predsednik Odbora je obavestio članove Odbora da je dopisom od 8. decembra 2021. godine, Ministar za kulturu uputila dopis sa inicijativom za dopunu odluke koja se odnosi na priznavanje prava na naknadu putnih troškova za dolazak, odnosno povratak sa sednica Saveta, za članove koji nemaju prebivalište na teritoriji Grada Beograda.

Odbor je na predlog predsednika jednoglasno usvojio Predlog odluke o izmeni i dopunama odluke o visini naknade za rad u Nacionalnom savetu za kulturu.

Predsednik Odbora je predočio da je Odbor u skladu sa članom 247. stav 2. Poslovnika, Osnovnu Odluku objavio u „Službenom glasniku“ 2017. godine, te je Odbor na predlog predsednika jednoglasno odlučio da se ova izmena i dopuna Odluke objavi u „Sl. glasniku Republike Srbije.“.

**TREĆA TAČKA DNEVNOG REDA:** Utvrđivanje spiska nalepnica za parkiranje A-I i A-II.

U skladu sa Odlukom o korišćenju prostora za parkiranje vozila oko zgrade Narodne skupštine utvrđen je spisak parking nalepnica, sa novim izgledom, počev od aktuelnog saziva Narodne skupštine.

Diskusije nije bilo.

Na predlog predsednika, Odbor je jednoglasno usvojio spisak nalepnica za parkiranje A-I i A-II, u tekstu koji se nalazi u sistemu e parlamenta sednice Odbora.

\* \* \*

Sednica je završena u 15,20 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović